runetrust/blame-folketinget-dk huggingface dataset:
Kirsten Jacobsen (FP), 1998-03-31:
Jeg kan bekræfte, at han har solgt fisk på auktionen i Hirtshals i en periode som refereret af hr. Ole Vagn Christensen, men jeg kan også fortælle hr. Ole Vagn Christensen, at Fisker-Kaj har henvendt sig til sin a-kasse og spurgt, hvordan han skulle forholde sig, uden at få noget svar.
Karin Nødgaard (DF), 2016-01-22:
Vil det sige, at hvis vi nu i Dansk Folkeparti tager initiativ til at tage debatten om f.eks. 2 år – det er bare et eksempel – og den nuværende regering stadig væk er regering, så vil vi kunne sidde og sætte hak ved en masse ting, der er lykkedes, og at tallet på 5.000 er blevet reduceret markant?
Jens Henrik Thulesen Dahl (DF), 2022-05-17:
Det centrale – og det siger alle ordførere sådan set også – må naturligvis være sikkerheden for patienterne, altså at vi har sikkerhed for, at når man går til en sundhedsperson, som opleves som en del af sundhedssystemet, så kan man regne med, at vedkommende er uddannet til at vide, hvad vedkommende gør.
Per Ørum Jørgensen (KF), 2005-06-17:
Men der er selvfølgelig – og det synes jeg også er væsentligt at fremdrage – taget afbalancerede hensyn: Dels ved at man giver større fleksibilitet, dels ved at man sætter en grænse, så der skal være 2.000, der bærer et efternavn, for at det kan gives frit.
Aage Frandsen (SF), 2000-05-23:
Om det så lige er i den form, forslaget skal vedtages, eller det ender med noget andet, tør jeg ikke sige, men sådan som jeg forstod Venstres og De Konservatives tanker, er de i hvert fald betydelig mere vidtgående, end vi overhovedet kan være interesserede i. Der er en række ting, som det kan være værd at undersøge meget grundigt i denne forbindelse, fordi det er noget principielt, man rører ved.
Martin Geertsen (V), 2012-05-30:
Det er jo for så vidt en ret fascinerende dobbelttydighed, og lige præcis i snitfladen mellem de to elementer kunne jeg godt tænke mig at spørge fru Marianne Jelved: Hvis man kigger ud over de 0,8 pct. – altså de her 9 mia. kr. – vil fru Marianne Jelved så som repræsentant for et ret afgørende regeringsparti være villig til at drøfte, om de penge kan anvendes til skattelettelser?
Annette Vilhelmsen (SF), 2014-05-20:
Det, vi hører om sager, som slet ikke når at blive behandlet, fordi de er forældet, før retten kan nå at tage stilling til dem, kan vi selvfølgelig ikke acceptere, og det er også helt uholdbart, at der skal gå så lang tid og være sådan nogle store uløste problemer.
Jonas Dahl (SF), 2011-02-11:
Endvidere har vi afsat 2 mia. kr. ekstra til forebyggelse for alle, fordi vi har behov for at se på, hvordan forebyggende sundhedstjek af alle, en forebyggelsesstrategi for vores børn og unge, rent faktisk kan være med til at løfte den generelle sundhedsmæssige tilstand hos den danske befolkning.
Holger K. Nielsen (SF), 2001-05-02:
Ja, det fremgår jo af den skriftlige redegørelse, og jeg går ud fra, at det så i den telefonsamtale helt, helt klart blev tilkendegivet for forsvarschefen, at han var galt på den i det, han var i gang med, og det vil jeg godt have bekræftet af ministeren her i dag.
Anders Samuelsen (RV), 2003-12-17:
Det kan jeg forstå på Venstres ordfører at man ikke vil diskutere fra Venstres side, i hvert fald er det ikke Venstres politik, men beskæftigelsesministeren - det kvitterer jeg så til gengæld for - har sagt, at han egentlig synes, det er interessant nok at tale om det, og har opfordret til, at Velfærdskommissionen tager det op som et af sine emner at kigge på, hvordan vi kan løse problemet med, at der tilsyneladende også er
Karsten Lauritzen (V), 2021-01-28:
En af mine gode kollegaer, hr. Preben Bang Henriksen – det er ham, der har hjulpet mig med mindretallets udtalelse – har jo en juridisk karriere bag sig og erfaring fra en lang række retssager, så han har altså et andet grundlag, og jeg respekterer, at han mener noget andet.
Birte Weiss (S), 2000-02-22:
Det hører jo også med til den politiske erkendelse eller selverkendelse - man kan kalde det, hvad man vil - at nogle af de mest grundlæggende forandringer, der historisk er sket af det danske samfund, såmænd ikke er noget, der har været politisk besluttet. Opfindelsen af elektriciteten var f.eks. ikke en politisk opfindelse, men det var noget, der var helt, helt afgørende for samfundsudviklingen.
Pernille Skipper (EL), 2013-04-05:
Der har været en sag i forbindelse med COP15, hvor politi og anklagemyndighed forsøgte sig med en påstand om, at hvis man havde ytret sig på Facebook eller i andre fora, var man mere tilbøjelig til at ville lave ballade, når man udnyttede sin grundlovssikrede ret til forsamlingsfrihed.
Susanne Clemensen (CD), 1999-04-29:
I CD er vi enige med regeringen i, at produktions- og daghøjskolerne samt AMU-området løser en vigtig opgave for samfundet som helhed og for de uddannelsesuvante unge og voksne samt de kortuddannede, fordi de gennem deres tilbud baner vejen for denne gruppe unge og voksne til at fuldføre en ungdomsuddannelse, en erhvervskompetencegivende uddannelse og/eller finde fodfæste på arbejdsmarkedet.
Poul Erik Dyrlund (S), 2000-01-20:
Men jeg fik dog det ud af det, at hr. Fransgaard er af den opfattelse, at der er tale om nogle småtterier set i forhold til lempelser, og derfor vil jeg godt spørge hr. Fransgaard, om ikke det er en endda ret så voldsom lempelse, der er tale om, idet man nu trækker den allerværste torn i det her system ud, nemlig svigsslettelse i førstegangstilfælde; den allerværste bestemmelse, den allerværste sanktion, der er i det her system, og den bliver fjernet.
Özlem Sara Cekic (SF), 2014-05-27:
Hvis vi tager den del af det, der drejer sig om detailregulering, væk, men ser på det rent lovgivningsmæssigt, så kunne jeg godt tænke mig at høre: Hvis det er så naturligt at amme, hvorfor er det så ikke undtaget i blufærdighedslovgivningen?
Karen Jespersen (V), 1998-11-27:
Der var jo så også den indholdsmæssige begrundelse for, at vi gik behersket frem og kun talte om, at det var enkeltpersoner, man kunne hyre som hjemmehjælpere på egen hånd - de skal jo være ansat i kommunen - og ikke brugte hjemmeservicefirmaer, og det var et ønske om at få afprøvet
Peter Hansen-Nord (V), 2001-05-08:
Jeg observerer med stigende bekymring, at energipolitikkens indviklede sammensætning og de teknikker, vi bruger, ikke appellerer stærkt til menigmand og, hvad der er endnu værre, ikke særlig meget til journalisterne. Selv om pressen i dag beskæftiger sig meget mere med energipolitik, end den har gjort tidligere, er det ikke noget flot billede, der efterlades til den almindelige læser.
René Gade (ALT), 2016-05-24:
Jeg ved da rent faktisk ikke, om det er 600, om det er 1.000, om det er 1.600 årsværk, der skal til, men det væsentlige for os er at få pindet ud og få gjort det helt klart, at det fundamentale problem i SKAT lige nu simpelt hen er, at der er så store huller, at man ikke kan innovere sig eller digitalisere sig ud af det.
Lene Espersen (KF), 2004-04-21:
Som jeg også har sagt her i dag, er det naturligvis klart, at jeg som justitsminister hverken bør eller kan blande mig i politiets behandling af indgivne anmeldelser, og jeg har, som det også er fremgået, udelukkende udtalt mig på baggrund af de oplysninger, som forsvarsministeren selv er fremkommet med. Det er selvfølgelig korrekt, at jeg har udtalt mig i dag her i Folketinget.
Morten Bødskov (S), 2025-05-15:
Regeringen mener ikke, at der er et lighedstegn mellem tunge, komplicerede bureaukratiske grønne regler og så det, at vi får flere grønne investeringer, som er sigtet med det, som spørgeren hentyder til, nemlig CSRD-lovgivningen, og derfor skal der ryddes op.
Karen Jespersen (V), 2000-02-10:
Så jeg mener - jeg skal ikke bruge tiden her på at opregne de ting, jeg faktisk mener er sket i de foregående år - der er taget en række initiativer, der imødekommer nogle af de ønsker, der ligger i hr. Frank Dahlgaards forslag, og det er så også baggrunden for, at regeringen ikke kan støtte forslaget.
Rasmus Horn Langhoff (S), 2015-03-24:
Det viser indholdet af perspektiv- og handlingsplanen også tydeligt, bl.a. med fokus på styrkelsen af Ligebehandlingsnævnet, en fortsat indsats mod vold mod kvinder og indsatsen for at få flere kvinder ud af prostitution og bekæmpe menneskehandel.
Peter Kofod (DF), 2025-05-28:
Så mens regeringen ifølge eget udsagn gør alt, hvad man kan, for at undersøge, hvor langt man kan gå inden for EU-retten, og det bakker SF så op om, sidder SF samtidig i Bruxelles og gør alt, hvad man kan, for at indsnævre nationalstaters regeringers mulighed for at gå langt inden for EU-retten.
Søren Egge Rasmussen (EL), 2019-05-03:
Tager vi Viking Link, som også er omtalt i den energipolitiske redegørelse, er det vores klare opfattelse i Enhedslisten, at det er en planlagt fejlinvestering til 11 mia. kr., som er planlagt betalt af de danske elforbrugere, hvor man i Vestjylland så får nogle master som en ekstra gene ved hele projektet.
Per Stig Møller (KF), 2009-04-24:
Vi kan jo alle sammen her i salen huske Menneskerettighedsdomstolen, som i 2006 fandt, at den danske praksis på arbejdsmarkedet med eksklusivaftaler var i strid med retten til foreningsfrihed, noget, som jeg er helt sikker på at Dansk Folkeparti er enig med Domstolen i.
Morten Messerschmidt (DF), 2005-06-15:
Altså, hvis et land én gang har vist sympati for et andet land, som SF ikke føler nogen sympati for på det tidspunkt, så er det fuldstændig umuligt, at man kan alliere sig med det land – om end det måske er demokratisk, befolkningen vælger en anden regering osv. – imod dem, som man oprindelig syntes var modbydelige.
Ole Hækkerup (S), 2010-02-10:
Det andet er, om vi som svar på spørgsmålet om, om vi skal gå længere end andre lande på klimaområdet, skal melde ud med mere ambitiøse målsætninger, hvor Venstre har fastlagt politikken om, at vi går ind for en reduktion på 20 pct. i 2020.
Peter Kofod (DF), 2024-04-10:
Vi er nødt til at sikre, at borgerne får den nødvendige hjælp, støtte og behandling, når der er behov for det, og det varetages bedst hos andre instanser end kommunerne, og her bør det være en instans, som f.eks. ikke skal skele til økonomien, men i stedet for alene skal kigge på borgernes behov.
Michael Aastrup Jensen (V), 2023-03-28:
Og derfor har Rusland jo også en interesse i at prøve at lave rav i gaden – lave så meget uorden som overhovedet muligt, så Europa bliver nødsaget til også at fokusere her – og dermed destabilisere en del af Europa, hvor vi jo historisk ved, det vil være forfærdeligt, hvis det bliver destabiliseret igen.
Lars Løkke Rasmussen (V), 2010-10-07:
Den er så stor, at Socialdemokratiet endda næsten har overvundet den ideologiske modstand mod den og ikke helt tør indrømme, at man vil afskaffe den, hvis man får magt, som man har agt, og derfor taler man i stedet i lidt forblommede vendinger om, at nogle skal have den mulighed, og at andre ikke skal, uden at man er præcise på det.
Pernille Frahm (SF), 1999-01-20:
Da SF i forbindelse med Edinburghaftalen formulerede forbeholdet om, at Danmark skulle holde sig uden for et egentligt forsvarspolitisk samarbejde i Europa, var det for at sikre, at afslutningen af den kolde krig ikke blev besvaret med dansk deltagelse i opbygning af nye militære blokke i Europa.
Jacob Jensen (V), 2007-10-23:
Når nu Socialdemokraterne er så inderligt imod det forslag, vi behandler her, og som jo giver flere hænder på arbejdsmarkedet - adskillige tusinde flere hænder på arbejdsmarkedet - og giver et incitament for folk, som er på arbejdsmarkedet, til at gøre en lille ekstra indsats og giver et incitament for folk, som er uden for arbejdsmarkedet, til at komme ind på arbejdsmarkedet og løfte nogle af de mange velfærdsopgaver, som vi jo alle sammen efterspørger, så vil jeg stille Socialdemokraterne et konkret spørgsmål
Marianne Jelved (RV), 2013-04-03:
Men jeg synes, det er rimeligt, når der i en udredning bliver peget på noget, der er sårbart, at ministeriet og ministeren tager ansvar for at vurdere, om det giver anledning til, at vi skal handle, sådan at vi ændrer strukturen, organiseringen, eller om det ikke giver anledning til det på nuværende tidspunkt.
Liv Holm Andersen (RV), 2012-02-21:
Det Radikale Venstre kan ligesom Dansk Folkepartis ordfører heller ikke lide ordet ældrebyrde, fordi vi ikke anser mennesker – heller ikke mennesker, der har brug for hjælp – som en byrde, og desuden mener vi ikke, at ældre pr. definition er svage samfundsborgere.
Mattias Tesfaye (S), 2021-12-08:
Hvis ministeriet konstaterer, at ansøgeren ikke opfylder betingelserne, og sagen ikke kan forelægges for Indfødsretsudvalget, får ansøgeren besked om, at betingelserne for at blive dansk statsborger ikke er opfyldt, og ansøgeren får et afslag på sin ansøgning om dansk statsborgerskab.
Jonas Dahl (SF), 2009-12-10:
Men der er også mange af de forbedringer af den kollektive trafik, som man lægger op til, som vi allerede har bragt op i kredsen omkring trafikforliget, bl.a. spor- og perronkapaciteten på Frederikssunds Station, som vi har foreslået udbygget, anlæggelse af overhalingsspor mellem Frederikssund og Ballerup, og forslaget om nye stationer ved Store Rørbæk og Frederikssund Syd.
Bjarne Laustsen (S), 2004-03-09:
Jeg vil godt sige, at det er korrekt, at vi har aftalt 6 plus 6, altså 6 uger på rammen og 6 uger på en handleplan, men ministeriet har jo dikteret til de regionale arbejdsmarkedsråd, at det første middel, man skal bruge, er privat jobtræning.
Jann Sjursen (KRF), 2003-04-08:
I forhold til selve beslutningsforslaget - uanset disse meget kritiske bemærkninger - og i forhold til finansieringen af aktstykket og også i forhold til, hvad regeringens holdning måtte være til, hvem der skal dominere genopbygningsindsatsen, så kan vi altså ikke tilslutte os SF's beslutningsforslag, som jeg sagde indledningsvis, og det er, fordi vi altså mener, det er vigtigt at få ekspederet den nødhjælp, som regeringen har lagt op til, og at man under alle omstændigheder på nuværende tidspunkt ikke kan lægge sig helt og aldeles fast på, hvordan genopbygningsbistanden helt præcist skal tilrettelægges.
Ole Vagn Christensen (S), 2002-12-11:
Men det, der undrer mig noget, er, at hr. Anders Samuelsen på Det Radikale Venstres vegne mener, at den almindelige udvikling i samfundet og det, der kan gøres fra politisk side, ikke har betydning for, hvordan det her forlig også kommer til at give de muligheder, der er lagt op til i forligsteksten.
Martin Henriksen (DF), 2017-05-05:
Når man kigger på tallene, er det sådan, at statistisk set er der områder i Danmark, hvor danskere er i mindretal, og når man som dansker bevæger sig ud i de områder, får man også følelsen af, at man som dansker er i mindretal, og at det ikke er dansk kultur, der er den dominerende kultur.
Annie Lunde Hansen (CD), 2001-01-09:
Men var det dog ikke bedre - i stedet for at man skal på Internettet eller ved at bruge e-mail eller hvad folk ellers har af muligheder - at man drejede nøglen om for de brodne kar, så de ikke eksisterede et stykke tid, indtil de lærte, hvad det vil sige at være en god producent af fødevarer?
Louise Schack Elholm (V), 2011-10-12:
Vi har jo, som ministeren selv siger, været igennem en lang proces, bl.a. i forbindelse med et punkt, hvor parterne på området lavede en enighedsliste, og på det tidspunkt valgte man så fra den daværende regerings side at lave et lovforslag, der skulle udmønte den her lovgivning, og det viste sig, at parterne slet ikke var enige, når først det kom til paragrafferne.
Frank Aaen (EL), 2001-02-01:
Jeg tror altid, at det er en god ting, at man i ankesystemer mindst har to niveauer at kunne arbejde på, og det, vi mener, der bør ændres i forhold til i dag, er, at vi tager politikerne ud af det lokale niveau, for det er efter vores opfattelse dér, problemet er.
Bjarne Laustsen (S), 2002-12-05:
Vi går ikke ind for kvoteordninger eller noget som helst andet, men det er jo klart, at vi i Socialdemokratiet har meget, meget stor fokus på, at det er vigtigt, at arbejdsgiverne, når de påstår, at der mangler arbejdskraft, gør noget ved de 12.000, der går i skolepraktik.
Jeppe Kofod (S), 2021-04-14:
Med risiko for, at det bliver lidt teknisk, vil jeg nævne, at forslaget baserer sig på en artikel i traktaten, som giver Kommissionen mulighed for at fremsætte forslag til foranstaltninger, der supplerer medlemslandenes egne indsatser til bekæmpelse af social udstødelse.
Gitte Lillelund Bech (V), 2002-03-22:
I mine ører lød det, som om fru Marianne Jelved talte om, at dette lovforslag vedrørte en afskaffelse af modersmålsundervisningen. Derfor er jeg altså nødt til at spørge fru Marianne Jelved: Præcis hvor i lovforslaget fremgår det ifølge fru Marianne Jelved, at det her lovforslag afskaffer modersmålsundervisningen?
Keld Albrechtsen (EL), 2003-11-06:
Og det har man gjort mange steder, således at virkningen af den politik, der nu føres her på Christiansborg, hvor man tager pengene fra taksttilskuddet, altså bliver, at vi ikke alene har de meget store stigninger, som ministeren også bekræftede, pr. 1. januar 2004, men at der pr. 1. januar 2005 venter tilsvarende stigninger på passagererne.
Mia Falkenberg (DF), 2007-02-20:
I Dansk Folkeparti synes vi, det er et rigtig godt forslag, som sikrer forbrugerne bedre oplysning, men vi vil dog gerne kigge yderligere på forslaget under udvalgsbehandlingen, og begrundelsen herfor er, at nu må branchen indse, at den skal finde frem til et fælles fodslag med ministeren – punktum!
Kim Mortensen (S), 2006-01-25:
Spørgsmålet går sådan mere direkte på, om statsministeren mener, at Fanø kan profitere af, at man via nogle regionale vækstfora tilfører et regionalt område nogle udviklingsmuligheder, når det nu viser sig, at beslutningen her faktisk har medført, at de på nuværende tidspunkt er økonomisk meget dårligere stillet på Fanø.
Pernille Rosenkrantz-Theil (S), 2021-11-17:
Det vil sige, at det tal, der blev lagt ind, både var et udtryk for et ønske og et skøn så at sige, og så gik det bare mægtig meget bedre, altså voldsomt meget bedre; og heldigvis for det, for erhvervslivet skriger på faglært arbejdskraft.
Kristian Thulesen Dahl (DF), 2000-02-23:
Det spørgsmål, jeg har stillet, er et spørgsmål om, om centrale aktører i den her sag har været vidende om, at man onsdag den 9. februar, da man udseender en pressemeddelelse kl. 10.46, vildleder befolkningen og ved, at man vildleder befolkningen, offentligheden generelt, og Folketinget.
Anders Johansson (KF), 2018-12-19:
Så vi har et stærkt hjemmemarked, som vi kan eksportere til udlandet, for så kan vi faktisk, selv om vi kun udleder 0,1 pct. af verdens CO2, løfte over vores egen vægtklasse, hvis vi kan være med til at udbrede den del, både viden og eksport til resten af verden.
Irene Simonsen (V), 2005-04-29:
Det er rent faktisk sådan, at hvis et ungt menneske søger om en familiesammenføring, bliver der også en personlig samtale, det hele bliver undersøgt grundigt, og den unge har mulighed for at tilkendegive: Det her er faktisk ikke helt frivilligt, jeg føler mig tvunget, og egentlig er jeg ikke interesseret i det her.
Astrid Krag (S), 2013-02-20:
Selv om vi nok aldrig kan undgå, at der vil være et ekstra stort pres på kapaciteten i de måneder, hvor influenzaen rammer, vil jeg gerne gentage, hvad jeg har sagt tidligere: Alle patienter, der er indlagt på et sygehus, bør have en seng på en stue, og patienter på gangene bør være en undtagelse.
Lene Espersen (KF), 2006-11-14:
Men der, hvor jeg tror det kan blive bedre, og der, hvor jeg gerne ser, at samspillet mellem klubberne og politiet bliver bedre, er med hensyn til, at politiet stiller krav til klubberne om, at de selv skal gøre noget, at de selv skal investere i vagter og andre ting, der kan være med til at dæmme op for problemerne.
Kristian Thulesen Dahl (DF), 2002-03-20:
Næ, det er en institution, der skulle fortælle noget om madkvalitet og sådan nogle gode ting i øvrigt, men at sætte det, at man har fundet nogle ekstra penge ved at nedlægge Måltidets Hus, i direkte sammenhæng med en påstand om, at så forringer det kontrollen, er jo lige flot nok.
Mogens Lykketoft (S), 1999-04-23:
Da vi førte de forhandlinger, havde vi egentlig ikke forudsat, at det var nødvendigt at behandle det på anden måde end ved et aktstykke, men da der opstod tvivl om, hvilken afgørelse der kunne komme i Gas- og Varmeprisudvalget, hvis nogle forbrugere ville gøre krav på pengene, så fandt vi det i alle henseender mest betryggende for at sikre udmøntningen af den aftale, der er indgået, efter dens ord og bogstav og dens ånd og sikre, at det er kommunerne, der får tilskuddet, at det blev ledsaget af denne bemyndigelseslov.
Peter Skaarup (DF), 2005-06-01:
Han har til en belgisk avis i forbindelse med diskussionen om et eventuelt nej i Frankrig og Holland sagt, at hvis Frankrig og Holland stemmer nej til EU-forfatningen, så må de gennemføre nye folkeafstemninger for at få det rigtige svar, som han siger, og han siger også videre, at de lande, der stemmer nej, bliver nødt til at stille spørgsmålet igen.
Rasmus Stoklund (S), 2021-03-24:
Man skal have opholdt sig dybt inde i en jordhule det seneste år, hvis man ikke har hørt om coronavirus og vigtigheden af at holde afstand, og da der mig bekendt ikke er nogen i Danmark, der bor i jordhuler, er sprogsøforklaringerne altså ikke andet end dårlige undskyldninger.
Klaus Kjær (DF), 1999-04-13:
Forslaget er i store træk en genfremsættelse af lovforslag nr. L 52; de eneste umiddelbare forskelle er, at differentieringen nu skal ske på et højere afgiftsniveau, og at der desuden skal ske en regulering af udligningsafgiften, idet de stigninger i udligningsafgiften, der blev foreslået i lovforslag nr. L 52, skal sættes ned.
Anders Kronborg (S), 2025-01-15:
Det kan godt være, at der er nogle, der ikke synes, det er mange penge, men en vestjyde som mig, der også har mange ønsker i forhold til at udbygge vores velfærdssamfund, måske se på andre afgiftslettelser osv., synes, man bør gøre sig umage med at finde en finansiering.
Bruno Jerup (EL), 2021-03-16:
Vi havde i virkeligheden oprindelig også ønsket, at vi havde sambehandlet de to beslutningsforslag, B 109 og B 113, fordi vi tænker, at det vel sådan praktisk set alligevel ville ende med at blive nogle af de samme ting, som vi måske kommer til at sige, og jeg kan da også allerede nu konstatere, at det, som rigtig mange af ordførerne forholder sig til, jo lige præcis er demokratiseringsdebatten, som også er den, der er vores omdrejningspunkt, også i forhold til det foreliggende forslag, B 109.
Stine Brix (EL), 2012-12-11:
Jeg kommer til at tænke på, når vi har den her debat, at ud over, at fixerum, synes jeg, var en rigtig, rigtig god ting for det, det er i sig selv, fordi det er med til at forbedre vilkårene for stofmisbrugerne, tror jeg faktisk også, at det er rigtig godt for den debat, vi har i det hele taget om stofområdet.
Svend Auken (S), 1998-04-15:
Jeg er selvfølgelig fuldstændig enig med hr. Kolstrup, når han siger, at disse miljømærker ikke må ødelægge værdien af de egentlige økologiske mærker, og dér har vi jo et glimrende samarbejde om, hvordan vi i fremtiden skal udvikle disse forslag.
Peter Kofod (DF), 2018-11-06:
Jeg må bare sige, at det ikke er mit indtryk, at Danmark sådan melder sig ud af verden med den her aftale, eller at Danmark gør noget, der er fuldstændig vildt, i forhold til hvad andre sammenlignelige lande i Europa kunne finde på at gøre, måske snarere tværtimod.
Inger Støjberg (V), 2018-05-08:
Hvis det her lovforslag bliver vedtaget, vil det gøre det dyrt og besværligt at rekruttere via beløbsordningen, og jeg synes, vi skal fastholde den ordning, der kun har vindere og gevinster, og dermed udnytte de positive økonomiske konjunkturer, som vi står i lige nu.
Morten Bødskov (S), 2010-10-06:
Jeg vil gerne stille mit spørgsmål igen, for jeg går ud fra, at det ikke er hver dag, departementschefer i centraladministrationen bliver kaldt til møde på rigsrevisors kontor for at besvare spørgsmål om udlevering af materialer, som man føler at man ikke kan få fra regeringen.
Sophie Løhde (V), 2023-06-01:
Der er der måske i virkeligheden også et behov for, at vi politisk får taget den svære samtale omkring, hvordan vi bedst skaber legitimiteten i forhold til at kunne lave mere klare prioriteringer på andre områder i vores sundhedsvæsen, så det ikke ender med, at al den svære prioritering sker i det skjulte.